Cadangan bina ‘Terminal Makanan Sarawak’
KUCHING: Kerajaan Sarawak mengkaji cadangan untuk membina ‘Terminal Makanan Sarawak’ berteknologi tinggi di beberapa lokasi di seluruh negeri. Timbalan Ketua Menteri, Datuk Amar Douglas Uggah Embas mengumumkan Terminal Makanan Sarawak itu merupakan pasar borong bagi hasil pertanian dan makanan tempatan. Uggah berkata, terminal tersebut nanti akan menjadi pusat sehenti bagi para petani, nelayan, penternak dan pengusaha tempatan menjual hasil tani dan makanan yang dikeluarkan oleh masing-masingnya. “Baru-baru ini Uggah memberitahu beliau menerima kunjungan daripada sebuah kumpulan Koperasi Pertanian bagi menyampaikan keadaan semasa sektor hasil pertanian kepadanya. “Dalam pertemuan itu, mereka memberikan beberapa cadangan termasuk pembinaan pasar borong seperti di Selayang, Selangor dan kita mengalu-alukan cadangan ini,” katanya. Uggah yang juga Menteri Pemodenan Pertanian, Tanah Adat dan Pembangunan Wilayah berkata demikian ketika menyempurnakan Hari Integriti Kementerian Pemodenan Pertanian, Tanah Adat dan Pembangunan Wilayah di sebuah hotel terkemuka semalam. Uggah mengakui pihaknya akan mengemukakan cadangan tersebut kepada Kerajaan Sarawak untuk tujuan kajian kos dan lokasinya. “Saya harapkan dalam masa seminggu dua ini kumpulan Koperasi Pertanian itu akan menyerahkan kertas kerja cadangan untuk diserahkan kepada kerajaan negeri pada hujung bulan ini,” ujarnya. Merancang pasar borong tersebut akan dilengkapi teknologi terkini dan canggih, Uggah yakin pasaran pasar itu nanti berupaya menembusi pasaran global. “Oleh itu sokongan dari sektor swasta juga amat dialu-alukan iaitu dari segi bantuan isentif diberikan kepada para usahawan dan pengusaha tani dan makanan,” ujarnya. Kerjasama daripada sektor swasta kata Uggah, bakal merancakkan ekonomi pertanian dan makanan malah objektif kerajaan untuk menjadikan terminal itu hab pasaran hasil pertanian dan makanan di Sarawak berjaya. Pada majlis itu, Uggah menyaksikan lafaz ikrar anti rasuah dan integriti oleh warga kerja MANRED. 
See author's posts
